DA Den Europæiske Unions Tidende C 212/16

Appel iværksat den 14. april 2014 af ArcelorMittal Tubular Products Ostrava a.s. m.fl. til prøvelse af dom afsagt af Retten (Anden Afdeling) den 29. januar 2014 i sag T-528/09, Hubei Xinyegang Steel Co. Ltd mod Rådet for Den Europæiske Union

(Sag C-186/14 P)

2014/C 212/18

Processprog: engelsk

Parter

Appellanter: ArcelorMittal Tubular Products Ostrava a.s., ArcelorMittal Tubular Products Roman SA, Benteler Deutschland GmbH, tidligere Benteler Stahl//Rohr GmbH, Ovako Tube & Ring AB, Rohrwerk Maxhütte GmbH, TMK-Artrom SA, Silcotub SA, Dalmine SpA, Tubos Reunidos, SA, Vallourec Oil and Gas France, tidligere Vallourec Mannesmann Oil & Gas France, Vallourec Tubes France, tidligere V & M France, Vallourec Deutschland GmbH, tidligere V & M Deutschland GmbH, voestalpine Tubulars GmbH og Železiarne Podbrezová a.s. (ved Rechtsanwalt Dr G. Berrisch, og solicitor B. Byrne)

De andre parter i appelsagen: Hubei Xinyegang Steel Co. Ltd, Rådet for Den Europæiske Union og Europa-Kommissionen

Appellanterne har nedlagt følgende påstande

— Dommen afsagt af Den Europæiske Unions Ret af 29. december 2014 i sag T-528/09 ophæves.

— Tredje anbringendes første led forkastes.

— Sagen hjemvises i øvrigt til Retten.

— Hubei Xinyegang Steel Co. Ltd tilpligtes at betale appellanternes omkostninger i forbindelse med denne appel og i forbindelse med sag T-528/09 ved Retten.

Anbringender og væsentligste argumenter

Appellanterne har gjort gældende, at Retten har begået tre retlige fejl.

For det første har Retten fejlfortolket antidumpinggrundforordningens (1) artikel 3, stk. 7, idet den fandt, at institutionerne ikke var berettigede til at tage hensyn til, at situationen med usædvanlig høj efterspørgsel sandsynligvis ville ophøre, og at de virkelige skadevirkninger af dumpingimporten ville vise sig i en situation med »normal« efterspørgsel, og at institutionerne havde tilskrevet dumpingimporten virkningerne af en indskrænkning af efterspørgslen.

For det andet fejlanvendte Retten antidumpinggrundforordningens artikel 3, stk. 9, og tilsidesatte antidumpinggrundforordningens artikel 6, stk. 1, idet den annullerede den omtvistede forordning (2) med den begrundelse, at Kommissionens forudsigelser i den midlertidige forordning af den sandsynlige udvikling af mængde og priser for dumpingimporten angiveligt ikke fuldt ud var i overensstemmelse med data for perioden efter undersøgelsesperioden.

For det tredje fandt Retten fejlagtigt, at institutionernes konklusioner var behæftet med et åbenbart fejlskøn, og Retten overskred grænserne for den judicielle prøvelse.

(1) Rådets forordning (EF) nr. 384/96 af 22.12.1995 om beskyttelse mod dumpingimport fra lande, der ikke er medlemmer af Det Europæiske Fællesskab (EFT L 56, s. 1), erstattet af Rådets forordning (EF) nr. 1225/2009 af 30.11. 2009 om beskyttelse mod dumpingimport fra lande, der ikke er medlemmer af Det Europæiske Fællesskab (kodificeret udgave), (EUT L 343, s. 51).

(2) Rådets forordning (EF) nr. 926/2009 af 24.9.2009 om indførelse af en endelig antidumpingtold og endelig opkrævning af den midlertidige told på importen af visse sømløse rør af jern eller stål med oprindelse i Folkerepublikken Kina (EUT L 262, s. 19).